भूकम्पबाट काठमाण्डुपछि सबैभन्दा बढी क्षति काभ्रे, धादिङ्ग नुवाकोट लगायत आसपासका जिल्लामा भएको अधिकारीहरुले बताएका छन्। काठमाण्डूका विभिन्न अस्पतालमा कम्तीमा १७ सय जना घाइतेहरुको उपचार भैरहेको प्रहरीले बताएको छ। मध्यान्हको शक्तिशाली भूकम्पपछि पनि निरन्तर झटकाहरु महसुस गरिएपछि तत्काल उद्धार कार्य अघी बढाउन कठिनाइ भएको थियो। शनिबार दिउँसो देखी नै गृहमन्त्रालयमा स्थापित राष्ट्रिय आपतकालिन उद्धार केन्द्रमा जम्मा भएर सरकारका वरिष्ठ मन्त्रीहरु सुरक्षा निकायका प्रमुखहरु र गृह मन्त्रालयका वरिष्ठ अधिकारीहरुले उद्धार कार्यको समन्वय गरेका थिए। दिउँसो कार्यवाहक प्रधानमन्त्री बामदेव गौतमको अध्यक्षतामा बसेको मन्त्रिपरिषदको बैठकले भूकम्पबाट प्रभावित जिल्लालाई संकटग्रस्त क्षेत्र घोषणा गर्दै राहत र उद्धारका लागि तत्कालै ५० करोड रुपियाँ बराबरको कोष खडा गर्ने निर्णय गरेको छ।
